एभेन्सलाई यू-१२ उपाधि
एभेन्सले दोस्रो जिनियस कप यू–१२ अन्तरविद्यालय छात्र फुटसल प्रतियोगिताको उपाधि जितेको छ । लुभुस्थित आयोजक जिनियस आइबि वर्ल्ड स्कुलमा भएको फाइनलमा एभेन्सले प्रिमियर इन्टरनेसनल स्कुललाई ३–० गोलले पराजित गर्‍यो । विजयी टिमका लागि सक्षम खरेलले २ तथा विरल थापाले १ गोल गरे ।
काठमाडौँ — एभेन्सले दोस्रो जिनियस कप यू–१२ अन्तरविद्यालय छात्र फुटसल प्रतियोगिताको उपाधि जितेको छ । लुभुस्थित आयोजक जिनियस आइबि वर्ल्ड स्कुलमा भएको फाइनलमा एभेन्सले प्रिमियर इन्टरनेसनल स्कुललाई ३–० गोलले पराजित गर्‍यो । विजयी टिमका लागि सक्षम खरेलले २ तथा विरल थापाले १ गोल गरे ।प्रतियोगितामा प्रिमियरका अबिम रोका मगर उत्कृष्ट खेलाडी घोषित भए । एभेन्सका योयिल तामाङ उत्कृष्ट गोलरक्षक चुनिए । युरो स्कुल, छाउनीका सत्भिक प्रधान प्रतियोगिताकै सर्वाधिक गोलकर्ता बने । उनले प्रतियोगिताभर ११ गोल गरे । युरो स्कुल कोटेश्वरले अनुशासित टिमको उपाधि हात पार्‍यो ।पहिलो संस्करणको उपाधि स्वस्तिश्रीले जितेको थियो । जिनियसका प्रिन्सिपल राजेशकुमार जोशीले उमेरसमूहकै प्रतियोगिताबाट भविष्यका प्रतिभावान खेलाडीको पहिचान गर्न सकिने भएको हुँदा यु–१२ उमेर समूहको प्रतियोगिता आयोजना गरिएको बताए ।यस्तै माउन्ट सेब र भीमेश्वर एकेडेमीले सातौं अर्किड कप जुनियर ब्वाइज फुटबल प्रतियोगितामा सोमबार जित हात पारेका छन् । माउन्ट सेबले आयोजक अर्किड ‘बी’ लाई ३–१ गोलले पराजित गर्‍यो । विजेताका जेम्स खड्काले २ तथा आरोहण श्रेष्ठले १ गोल गरे । अर्किड ‘बी’ का आशिष बस्नेतले १ गोल गरे । भीमेश्वरले नाम्सलाई १–० ले हरायो । कस्मिक ढुंगेलले निर्णायक गोल गरे ।अन्य खेलमा साम्तेन र विद्या विकास विजयी भए । साम्तेनले गणेश हिमाललाई ३–२ गोलले हरायो । साम्तेनका अनुराग राईले २ र कुञ्जन शेर्पाले १ गोल गरे । गणेश हिमालका पेङनिमा शेर्पा र फिरोज पौडेलले १ गोल गरे । विद्या विकासले न्युस्टार पोललाई १–० ले हरायो ।